b'\n_START_ARTICLE_\nNogometno dru\xc5\xa1tvo Ilirija\n_START_SECTION_\nZgodovina\n_START_PARAGRAPH_\nNogometni klub Ilirija je bil ustanovljen 9. junija 1911 in sicer v restavraciji \xc2\xbbRo\xc5\xbea\xc2\xab\xc2\xa0v \xc5\xbdidovski ulici v Ljubljani. Do takrat so na podro\xc4\x8djih kjer so \xc5\xbeiveli Slovenci delovali le klubi,ki so jih ustanovili Nemci ali Mad\xc5\xbeari, sicer takratni sodr\xc5\xbeavljani znotraj avstro-ogrske dr\xc5\xbeave. Ustanovitev prvega slovenskega nogometnega kluba je prav zaradi tega \xc5\xa1tela kot pomembno narodno buditeljsko dejanje, ki pri takratnih oblasteh ni naletelo na odobravanje. \xc5\xbde kmalu po ustanovitvi je Ilirija pri\xc4\x8dela igrati tudi mednarodne tekme in sicer proti klubom iz Hrva\xc5\xa1ke (Gradjanski, Concordia) in \xc4\x8ce\xc5\xa1ke (Slavija). Prvo nogometno igri\xc5\xa1\xc4\x8de Ilirije je bilo v parku Tivoli v Ljubljani. Prvi predsednik Ilirije je bil Albin Kandare, med ustanovitelji pa so bili tudi Dr. Ivan Lah, Rohrmann, Dev, Est, Mencinger, Jurman, Berce in Cerk._NEWLINE_Prva svetovna vojna je povzro\xc4\x8dila za\xc4\x8dasno prekinitev delovanja Ilirije. Po vojni je Ilirija ustanovila vrsto \xc5\xa1portnih sekcij in obnovila delovanje nogometnega kluba. Od leta 1920 naprej je bil nogometni klub Ilirija 12 krat prvak Slovenije, ki je bila takrat del kraljevine SHS, kasneje preimenovane v Jugoslavijo. Prvi naslov slovenskega prvaka je Ilirija osvojila l. 1920. Najbolj znan igralec v tistem \xc4\x8dasu pa je bil Stanko Tav\xc4\x8dar, ki je bil \xc4\x8dlan jugoslovanske reprezentance na Olimpijskih igrah l. 1920 v Antwerpnu. Poleg njega so bili bolj znani igralci Ilirije \xc5\xa1e Ernest Turk, Stanko Pelan in Oto Oman._NEWLINE_Po letu 1920 je bil v Ljubljani ustanovljen nogometni klub Primorje. Ustanovili so ga Primorci, ki so se po priklju\xc4\x8ditvi Primorske k Italiji, umaknili v Ljubljano. Med kluboma so izbruhnili hudi spori, ki so bili posledica velikega rivalstva in tudi prizadevanj tedanjih oblasti, da oba kluba zdru\xc5\xbeijo. Novi klub naj bi nastopal v takratni elitni jugoslovanski ligi. Zdru\xc5\xbeitvi obeh klubov je nasprotoval tudi takratni predsednik Ilirije ing. Stanko Bloudek. Kljub temu je do zdru\xc5\xbeitve obeh klubov pri\xc5\xa1lo in sicer leta 1936._NEWLINE_Ing. Stanko Bloudek je bil pobudnik prve no\xc4\x8dne tekme v srednji Evropi. To se je zgodilo 2. avgusta 1928, ko sta se pomerila Ilirija in Primorje, tekmo pa si je na igri\xc5\xa1\xc4\x8du Ilirije ogledalo 4.000 gledalcev. To je tudi prva nogometna tekma, ki so jo poslu\xc5\xa1alci lahko spremljali prek radijskih sprejemnikov. Dne 19. aprila leta 1931 sta se na igri\xc5\xa1\xc4\x8du Ilirije prvi\xc4\x8d pomerila Ilirija in splitski Hajduk, ki je bil ustanovljen istega leta kot Ilirija. Tekma se je kon\xc4\x8dala z neodlo\xc4\x8denim izidom 3\xc2\xa0: 3. Eden najbolj znanih in najuspe\xc5\xa1nej\xc5\xa1ih mladih nogometa\xc5\xa1ev Ilirije je bil Sandi Lah. Leta 1931 je igral v mladinskem mo\xc5\xa1tvu in kmalu pri\xc4\x8del igrati tudi za prvo mo\xc5\xa1tvo Ilirije. Ilirijo je zapustil po zdru\xc5\xbeitvi s Primorjem in postal \xc4\x8dlan beograjskega BASK-a, predhodnika dana\xc5\xa1njega Partizana. Leta 2001 je Sandi Lah ob praznovanju 90. obletnice Ilirije povedal, da je svoj igralski vrhunec dosegel prav pri BASK-u. Bil je tudi reprezentant kraljevine Jugoslavije. \xc4\x8ceprav je ob 90. obletnici Ilirije \xc5\xa1tel \xc5\xbee 89. let se je zelo natan\xc4\x8dno spominjal svoje najbolj\xc5\xa1e tekme. Na tekmi med BASK-om in Gradjanskim, ki jo je spremljalo 40.000 gledalcev je bil najbolj\xc5\xa1i igralec in osvojil simpatije gledalcev._NEWLINE_Kot zanimivost je potrebno povedati, da je kar nekaj igralcev nogometnega kluba Ilirija igralo tudi za prvi slovenski hokejski klub Ilirija. Igralci so v zimskem \xc4\x8dasu nogometno \xc5\xbeogo in \xc4\x8devlje zamenjali z drsalkami, hokejsko palico in puckom._NEWLINE_\xc5\xbdal je obetavno pot Ilirije l. 1941 prekinila \xc5\xa1e ena vojna. Po osvoboditvi so nekateri Ilirijani,na \xc4\x8delu s Francem Nebcem (dolgoletni direktor Prehrane, predhodnice Emone) posku\xc5\xa1ali obnoviti delovanje Ilirije. Oblast je to idejo zavirala, ker je bila Ilirija pred vojno znana kot me\xc5\xa1\xc4\x8danski klub, kar pa prva leta po vojni ni bila priljubljena povezava. Pobudnikom je v za\xc4\x8detku uspelo pod imenom Ilirija ustanoviti le plavalni klub, ne pa tudi nogometnega. To jim je uspelo \xc5\xa1ele leta 1951, kar lahko \xc5\xa1tejemo kot leto obuditve delovanja nogometnega kluba Ilirija. K obnovljenemu klubu so se vrnili nekateri odli\xc4\x8dni predvojni igralci , ki so prevzemali tudi vlogo trenerjev (Lah, Grintal, Perkovi\xc4\x8d)._NEWLINE_V \xc4\x8dasu od l. 1951 do nekako sredine 90-ih let je nogometni klub Ilirija nastopal v najvi\xc5\xa1jih ligah v okviru Slovenije. Najve\xc4\x8dji uspeh po 2. svetovni vojni pa predstavlja osvojitev naslova \xc4\x8dlanskega prvaka Slovenije v sezoni 1970/71. V l. 1971 je Ilirija postala tudi vice-prvak Jugoslavije, po uspe\xc5\xa1nem nastopu na zaklju\xc4\x8dnem turnirju amaterskih republi\xc5\xa1kih prvakov. Ilirija je takrat premagala prvake Bosne, \xc4\x8crne gore in Hrva\xc5\xa1ke, izgubila pa z mo\xc5\xa1tvom Vrbas, takratnim prvakom Srbije. Za mo\xc5\xa1tvo Ilirije, ki je doseglo ta izjemen uspeh so igrali naslednji igralci: Jerebic, Rojina, \xc5\xa0mon, Erjavec, Kolenc, Dermastija, Godler, Ahlin, Filip, Jal\xc5\xa1avec, Jesen\xc5\xa1ek, Daneu, Prelov\xc5\xa1ek\xe2\x80\xa6._NEWLINE_Poleg omenjenih je po l. 1960 za Ilirijo igralo izjemno veliko kvalitetnih nogometa\xc5\xa1ev. Ob tem omenimo le tiste, ki so najbolj zasloveli, nekateri tudi izven meja Slovenije: Lah, Tav\xc4\x8dar, Pirc, \xc5\xa0kulj, A\xc4\x8dimovi\xc4\x8d, Milo\xc5\xa1evi\xc4\x8d, \xc5\xa0iljak, Maru\xc5\xa1i\xc4\x8d.'